**Αναρτήθηκαν οι νέες δόσεις της ρύθμισης των 100 δόσεων στους λογαριασμούς των οφειλετών**

[19.10.2015]

Επιμέλεια

Επιστημονική ομάδα Taxheaven

Ρυθμίστηκαν εκ νέου οι δόσεις για χιλιάδες οφειλέτες οι οποίοι είχαν υπαχθεί στην ρύθμιση των 100 δόσεων του νόμου 4321/2015. Συγκεκριμένα η ΔΗΛΕΔ προέβη στις ακόλουθες μεταβολές στις δόσεις των οφειλετών:

α) Τροποποιήθηκαν οι δόσεις των έντοκων ρυθμίσεων (για οφειλές άνω των 5.000 ευρώ) με την προσαρμογή του επιτοκίου από 3% σε 5,05% σύμφωνα με τις διατάξεις της περίπτωσης 15α της υποπαραγράφου Δ1 της παραγράφου Δ του άρθρου 2 του νόμου 4336/2015.

β) Τροποποιήθηκαν από άτοκες δόσεις (για οφειλές κάτω των 5.000 ευρώ) σε έντοκες για όσους οφειλέτες δεν πληρούν το κριτήριο του εισοδήματος σύμφωνα με την περίπτωση γγ' της παραγράφου 2 του άρθρου 2 του ν.4321/2015 όπως τροποποιήθηκε με τον νόμο 4336/2015. (γγ. η υπαγόμενη στη ρύθμιση βασική οφειλή υπερβαίνει το 50% του δηλωθέντος ετήσιου εισοδήματος του οφειλέτη.)

γ) Τροποποιήθηκαν από άτοκες δόσεις (για οφειλές κάτω των 5.000 ευρώ) σε έντοκες για όσους οφειλέτες είναι φυσικά πρόσωπα με επιχειρηματική δραστηριότητα, δηλαδή δεν πληρούν το κριτήριο αα' της παραγράφου 2 του άρθρου 2 του ν.4321/2015 όπως τροποποιήθηκε με τον νόμο 4336/2015 (αα. ο οφειλέτης είναι φυσικό πρόσωπο που δεν ασκεί επιχειρηματική δραστηριότητα,).

Η τροποποίηση των δόσεων για όσους οφειλέτες έχουν άτοκες δόσεις και δεν πληρούν το κριτήριο του ύψους της ακίνητης περιουσίας όπως προσδιορίζεται στην περίπτωση ββ της παραγράφου 2 του άρθρου 2 του νόμου 4321/2015 [σ.σ. "ββ. η ακίνητη περιουσία του οφειλέτη, όπως προκύπτει από τη δήλωση περιουσιακής κατάστασης (Ε9) είναι αντικειμενικής αξίας μέχρι 150.000], θα γίνει το επόμενο χρονικό διάστημα

Πηγή: <http://www.taxheaven.gr>